Skrander leerder se dood skok Bfn-skoolJaylene Kleynhans (Foto: Laerskool Bloemfontein, Facebook) Laerskool Bloemfontein is geskok oor die skielike dood van ŉ skrander gr. 5-leerder, Jaylene Kleynhans (11). Volgens die skoolhoof, Gerdus Marx, was Jaylene voorverlede week die Donderdag en Vrydag afwesig omdat sy siek gevoel het. Sy was Maandag weer terug by die skool, maar het in die eerste periode gesê sy voel nie lekker nie. “Ons het haar ouers gebel om haar te kom haal. Ons het toe verneem dat sy toe net sieker geword het,” sê Marx. Jaylene is eindelik Vrydagaand in die waakeenheid in die Universitas Akademiese Hospitaal oorlede. Marx kon nie bevestig watter siekte Jaylene onder lede gehad het nie en sê hy wil ook nie bespiegel nie. Volgens Marx was Jaylene orals by die skool betrokke en het sy veral in akademie uitgeblink. Sy het ook hokkie gespeel. “Sy was een van ons toppresteerders.” Marx beskryf Jaylene ook as ’n baie oulike kind met ’n mooi geaardheid. “Sy was altyd so positief. ’n Sonstraaltjie. Haar dood het ons geskok. Ons is almal platgeslaan.” Die skool beoog om Dinsdag vir haar ’n gedenkdiens in die skool se vierkant te hou. Jaylene word deur haar ouers en drie broers oorleef.